ธปท.เผยตลาดเงินเชื่อมั่นกรอบงบปี57
ธปท.เผยตลาดการเงินเชื่อมั่นกรอบงบประมาณปี 57 แต่แนะหาแนวทางจัดเก็บต่อรายได้ประชาติเพิ่มขึ้นและเพิ่มสัดส่วนงบลงทุน
11 มิ.ย. 2556

ธปท.เผยตลาดการเงินเชื่อมั่นกรอบงบประมาณปี 57 แต่แนะหาแนวทางจัดเก็บต่อรายได้ประชาติเพิ่มขึ้นและเพิ่มสัดส่วนงบลงทุน
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวชี้แจงต่อคณะกรรมาธิการวิสามัญพิจารณาศึกษาร่างพระราชบัญญัติ (พ.ร.บ.) งบประมาณรายจ่ายประจำปีงบประมาณ พ.ศ. 2557 ว่า การตั้งกรอบรายจ่ายไว้ที่ 2.525 ล้านล้านบาท โดยมีรายรับ 2.275 ล้านล้านบาท ขาดดุล 2.5 แสนล้านบาทนั้น มองว่าตลาดการเงินยังเชื่อมั่นในกรอบงบประมาณปี 2557 โดย ธปท. มีความเห็นสอดคล้องกับสำนักงานเศรษฐกิจการคลัง (สศค.) ที่ว่าถึงเศรษฐกิจไทยจะแผ่วลงจากอุปสงค์ในประเทศที่ชะลอ แต่เศรษฐกิจยังเติบโตในระดับที่น่าพอใจ รายจ่ายในระดับดังกล่าวน่าจะมีความเป็นไปได้ที่จะทำให้เติบโต
"ธปท.เห็นว่าการจัดเก็บรายได้ตามกรอบงบประมาณเป็นไปได้ แต่ขอแนะนำเพิ่มเติมว่า 1.ควรหาแนวทางจัดเก็บรายได้เพิ่ม จากปกติที่รายได้ประชาชาติเพิ่ม 1% ไทยจะมีการจัดเก็บเพิ่ม 17% ให้มากขึ้นเป็นจัดเก็บได้ในระดับใกล้เคียงกับประเทศพัฒนาแล้วที่จัดเก็บได้ 30% เพราะต่อไปไทยจะเป็นสังคมผู้สูงอายุ จึงควรปรับปรุงจัดเก็บต่อรายได้ประชาชาติเพิ่มขึ้น และ 2. ควรพิจารณางบลงทุนเพิ่มขึ้น เพราะส่วนใหญ่ที่เพิ่มเป็นงบรายจ่ายประจำซึ่งมีสัดส่วนถึง 79.9% เพิ่มขึ้นกว่าปีที่แล้ว 6.2% แต่งบเพื่อการลงทุนมีสัดส่วนที่น้อยมาก 17.5% ของงบทั้งหมด ลดลงกว่าปีที่แล้ว 2.1% ซึ่งควรมีงบลงทุนเพื่อการขยายตัวในระยะต่อไปเพิ่มในสัดส่วนที่เหมาะสม" นายประสารกล่าว